《思耕亭》
宋代·高斯得

莘郊投耒兴，六百奠殷祀。
南阳轰耰出，汉业偾还起。
圣贤忧世心，秋月照寒水。
彼哉植杖徒，长在见何庳。
我读逸民传，初讶子陵志。
赤符焰方张，注想资共理。
掉头归深山，缪洗巢父耳。
六经凛刀尺，云乎不期畏。
反覆史氏词，陵去良有以。
维人验进德，必於师友试。
历试犹夫人，成就安能伟。
挽士亦既来，舍王宁得已。
汉道汝不衡，先生可轻议。
钓台千万篇，未有惬予意。
赋诗题思耕，聊与发斯义。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。